Die redes waarom jy dalk nie bevorder word nie - Solidariteit Wêreld LoopbaanSolidariteit Wêreld Loopbaan
Tuis › Artikels › Die redes waarom jy dalk nie bevorder word nie
Deesdae moet jy uiters dankbaar wees dat jy 'n werk het, siende dat so baie mense hulle s'n verloor.
Om 'n werk te hê is een van die mees vervullende en opbouende dinge verbonde aan menswees. Dit gee jou lewe doel en betekenis en natuurlik betaal dit die rekenings.
Maar ons is strewende wesens, nie gebou om vir altyd op een plek te bly nie. Die meeste van ons soek die nuwe uitdagings, salaris en byvoordele wat met 'n bevordering gepaard gaan. Ons het per slot van rekening hard gewerk om dit te bekom en voel dat ons dit verdien.
Maar daar is ander faktore, bo en behalwe harde werk, wat beïnvloed waarom jy nie die loopbaanleer klim nie. Hier is 'n kort lysie van daardie slaggate:
Jou gesindheid mag verkeerd wees
CareerBuilder het 'n studie van 2 000 menslike hulpbronne-bestuurders in die VSA onderneem met betrekking tot eienskappe wat hulle daarvan weerhou het om 'n hardwerkende werknemer te bevorder. Een bevinding was dat 62% minder geneig was om 'n werknemer te bevorder met 'n negatiewe of pessimistiese gesindheid. 44% was minder geneig om iemand te bevorder wat aan 'n geskinder deelneem.
"Bestuur het 'n groot renons daarin om na ondankbare werknemers te luister, en dit gaan jou nie help om te kry wat jy wil hê nie. Dit benadeel net jou loopbaan. Wees eerder positief, wees professioneel en kners op jou tande elke keer wat jou in die versoeking kom om oor iets te neul. Hierdie houding doen baie meer om jou 'n hupstoot na bo te gee," sê loopbaan-afrigter en spreker Farnoosh Brock.
Mense bereik per slot van rekening minder weens hulle negatiewe gesindheid en versprei hulle negatiwiteit deur die kantoor. Dit veroorsaak 'n toksiese atmosfeer en verlaag die produktiwiteit en vlakke van tevredenheid in die kantoor. Onthou ook om aan kantoor-aktiwiteite deel te neem. Help waar jy kan, bly betrokke en wees innemend.
Jy dink nie groot en wyd genoeg nie
Jy mag hard werk en dinge gedoen kry, maar hoe dra dit werklik by tot die groter prentjie? Wag jy bloot vir werk en voltooi net die take wat aan jou opgedra word? Jy moet ambisie en entoesiasme toon, saam met 'n strategiese visie, om by jou maatskappy hond haar af te maak.
Dit is veral waar op bestuursvlak. Bestuurders het 'n wyer persepsie en sien geleenthede waar daar niks is nie. As jy uit jou veilige gemaksone wil ontsnap, moet jy jou vergewis van wat die maatskappy se uiteindelike doelwit is en betekenisvolle bydrae maak om dit te help bereik.
Jy het 'n swak verhouding met jou baas
Dit help nie om witvoetjie te soek nie. Niemand hou van 'n kruiper nie want hulle soek nodeloos goedkeuring en irriteer diegene in magsposisies.
Maar die ander uiterste is om glad nie 'n goeie verhouding met jou baas te hê nie. Hy of sy mag dalk nie jou gunstelingpersoon wees nie maar of jy nou daarvan hou of nie, hulle hou die sleutel daartoe of jy raakgesien word en gevolglik bevorder word. Brock sê dit is veral waar wanneer jy in die openbaar is.
"Jy moet baie versigtig wees oor hoe jy jouself in die openbaar gedra. As jy probleme met jou baas het, deel dit in privaat vergaderings – maar in die openbaar moet julle verenig voorkom.
"Kom altyd vir hom op en ondersteun hom. Moenie vermakerig wees selfs al maak jou baas 'n fout nie. Dis belangrik om hom te respekteer en hom nooit in die verleentheid te stel nie. Hoe jy jou baas laat voel, speel 'n groot rol in jou bevordering."
Self-promosie is nooit 'n slegte ding nie, solank dit niemand benadeel nie. Dit is in der waarheid uiters belangrik om te kan vorder. Soms werk jy in die openbaar in die sin dat dit vir almal maklik is om te sien. In baie gevalle moet jy egter vir jou werk praat omdat dit nie vanselfsprekend is nie. Noem wat jy gedoen en bereik het, maar op 'n opregte en openhartige wyse wat die waarde beklemtoon wat dit tot die maatskappy bydra.
Skenk aandag aan die klein (fisiese) goedjies
Die CareerBuilder-opname het 'n paar interessante resultate gelewer. Daar is sommige oppervlakkige faktore wat jou daarvan mag weerhou om te vorder. 44% van die respondente het byvoorbeeld gesê dat hulle minder geneig sou wees om 'n werknemer te bevorder wat uitlokkende klere werk toe dra. Daarbenewens het 43% dit gesê van mense met gekreukelde klere, 27% het dit gesê van mense wie se klere aan slenterdrag grens en 21% het dit gesê van mense wat 'n oormatige hoeveelheid parfuum of naskeermiddel aan het.
Brock, F. 2016. "The real reasons you're not getting promoted: 5 pitfalls to avoid". http://www.careerattraction.com/the-real-reason-youre-not-getting-promoted-5-pitfalls-to-avoid/.
Restle, H. 2015 "Here are the real reasons you're not getting promoted at work". http://www.businessinsider.com/why-you-cant-get-a-promotion-2015-7.
Fast Track Promotion. n.d. "8 reasons you are not getting ahead at work". http://www.fasttrackpromotion.com/getting-ahead-at-work/.